**PRASMJU PILNVEIDES PAKTS**

Lai maksimāli palielinātu ietekmi, ko rada ieguldījumi prasmēs, kopīgas rīcības veicināšanai ir milzu iespējas. Prasmju pilnveides politika un darbības ir kopīgas daudzām iesaistītajām personām. Uzņēmumi, darba ņēmēji, izglītības un apmācības sniedzēji, valsts, reģionālās un vietējās iestādes, tirdzniecības palātas un nodarbinātības dienesti ir tikai daļa no tiem, kas palīdz īstenot prasmju pilnveidi un pārkvalifikāciju. Saskaņota rīcība var viest skaidrību cilvēkiem un uzņēmumiem visā vērtību ķēdē, kā arī samazināt izmaksas, un tā palīdz koncentrēties uz prioritātēm.

Tāpēc Komisija ir sagatavojusi Prasmju pilnveides paktu — kopīgu apņemšanos un pieeju prasmju pilnveidošanai. Pakta stingrs pamats ir Eiropas sociālo tiesību pīlāra principi, un tas atbalsta zaļā kursa un digitālās pārveides mērķus, kā izklāstīts Komisijas paziņojumā “Spēcīga sociālā Eiropa taisnīgai pārejai”.

Pakta mērķis ir piesaistīt privātā un publiskā sektora ieinteresētās personas un mudināt tās veikt konkrētus pasākumus darbspējas vecuma cilvēku prasmju pilnveidei un pārkvalifikācijai un attiecīgā gadījumā apvienot centienus partnerībās.

**Pievienošanās paktam**

* + - 1. Visas ieinteresētās personas, kas pievienojas paktam, paraksta hartu un tās galvenos principus, kurus tās piekrīt ievērot un īstenot.
      2. Pakta parakstītāji tiek aicināti savu apņemšanos izteikt konkrētās saistībās attiecībā uz prasmju pilnveidi un pārkvalifikāciju. Saistībām ir jāatbilst galvenajiem principiem, un tās var veidot, pamatojoties uz vairākiem veicinošiem pasākumiem, kas atbilst konkrētiem šo dažādo principu īstenošanas veidiem.
      3. Saistību izpildes uzraudzība notiek, izmantojot vismaz vienu galveno darbības rādītāju, piemēram, to cilvēku skaitu, kuri piedalās prasmju pilnveidē vai pārkvalifikācijā.

**Hartas pamatprincipi**

1. Ikvienam pieejamas mūžizglītības kultūras veicināšana.
2. Spēcīgu prasmju partnerību veidošana.
3. Prasmju piedāvājuma un pieprasījuma uzraudzība un nepieciešamo prasmju prognozēšana.
4. Cīņa pret diskrimināciju, atbalsts dzimumu līdztiesībai un iespēju vienlīdzībai.

**Paktu var īstenot:**

* atsevišķi uzņēmumi vai citas privātas vai publiskas organizācijas,
* reģionālas vai vietējas partnerības,
* nozares mēroga vai starpnozaru partnerības.

**Atbalsts pakta dalībniekiem**

No 2021. gada Komisija atbalstīs pakta parakstītājus, izmantojot šādus īpašus dienestus.

1. **Tīklošanās centrs**, kas nodrošinās: atbalstu partneru meklēšanā un partnerību pirmajās sanāksmēs; sasaisti ar esošajiem ES instrumentiem, piemēram, *Europass*, ES prasmju panorāmu, *EURES* un valstu nodarbinātības dienestu tīklu; pakta dalībnieku pasākumu popularizēšanu.
2. **Zināšanu centrs**, kas nodrošinās: tīmekļseminārus, seminārus un savstarpējās mācīšanās pasākumus; jaunāko informāciju par ES politiku un instrumentiem; informāciju par projektiem, rīkiem un paraugpraksi.
3. **Ieteikumu un resursu centrs**, kas nodrošinās: piekļuvi informācijai par attiecīgo ES finansējumu; norādes par iespējām saņemt finansējumu; vieglāku informācijas apmaiņu starp pakta dalībniekiem un valsts/reģionālajām iestādēm.

Pakta atbalstam ir pieejams plašs ES finansējums no Atveseļošanas un noturības mehānisma un attiecīgajiem 2021.–2027. gada daudzgadu finanšu shēmas finansēšanas instrumentiem[[1]](#footnote-2), un šis finansējums būtu pilnvērtīgi jāizmanto.

**HARTA**

**PREAMBULA**

Ņemot vērā **Eiropas sociālo tiesību pīlāru**, kas ir ES orientieris ceļā uz sociālu un iekļaujošu atveseļošanu un taisnīgu pāreju uz klimatneitralitāti un digitālu Eiropu;

atzīstot, ka mūsdienu un nākotnes **digitālās ekonomikas** centrā jābūt cilvēkiem;

atgādinot, ka ar **Eiropas zaļo kursu** Eiropa ir izvirzījusi mērķi līdz 2050. gadam kļūt par pirmo klimatneitrālo pasaules daļu;

atbalstot **industriālo stratēģiju un MVU stratēģiju**, kam ir spēcīgi pamati vienotajā tirgū un kas ļauj uzņēmumiem ieviest inovācijas un attīstīt jaunas tehnoloģijas, veicinot apritīgumu un radot jaunus tirgus;

stingri ticot, ka prasmes ir ļoti svarīgas, lai cilvēkiem un uzņēmumiem pavērtu iespējas lielākam skaitam labāku darbvietu, kā arī izaugsmei un konkurētspējai, kā noteikts **Eiropas Prasmju programmā** ilgtspējīgai konkurētspējai, sociālajam taisnīgumam un noturībai;

saprotot uzņēmumu un sociālo partneru svarīgo lomu vajadzīgo prasmju apzināšanā un attiecīgo prasmju pilnveides atbalstīšanā;

uzsverot sociālā dialoga nozīmi sekmīgas prasmju pilnveides un pārkvalifikācijas veicināšanā Eiropā un pilnībā respektējot valstu sistēmas, sociālo partneru lomu un darba koplīgumus;

uzsverot ieguvumus, ko sniedz sadarbība un informācijas apmaiņa starp uzņēmumiem, darba ņēmējiem un reģionālajām un vietējām iestādēm un to starpā;

atzīstot, ka Covid-19 pandēmija ir nopietni ietekmējusi mūsu sabiedrību un ekonomiku, tādējādi parādot, ka liela nozīme ir ES solidaritātei un ātrai rīcībai, kas vērsta uz taisnīgu un noturīgu atveseļošanu,

**mēs atbalstām** Eiropas Komisijas ierosināto **Prasmju pilnveides paktu**, kura mērķis ir pamudināt privātā un publiskā sektora partnerus uz saskaņotu rīcību, lai visā Savienībā veiktu kvalitatīvus ieguldījumus visu darbspējas vecuma cilvēku prasmēs, **un mēs ievērosim un īstenosim šādus galvenos principus**.

1. **Ikvienam pieejamas mūžizglītības kultūras veicināšana.**
2. **Spēcīgu prasmju partnerību veidošana.**
3. **Prasmju piedāvājuma un pieprasījuma uzraudzība un nepieciešamo prasmju prognozēšana.**
4. **Cīņa pret diskrimināciju, atbalsts dzimumu līdztiesībai un iespēju vienlīdzībai.**

Parakstītāju saraksts

**KONKRĒTU SAISTĪBU UZŅEMŠANĀS**

Papildus galveno principu ievērošanai un īstenošanai Prasmju pilnveides pakta parakstītāji tiek mudināti uzņemties konkrētas saistības attiecībā uz prasmju pilnveides vai pārkvalifikācijas pasākumu īstenošanu, tādējādi pakta galvenos principus iedzīvinot praksē. To var darīt dažādi atkarībā no konteksta, nozares ekosistēmas un iesaistīto organizāciju veida, proti, no tā, vai tie ir atsevišķi uzņēmumi, citas atsevišķas organizācijas vai arī partnerības.

Turpmāk sniegts indikatīvs un neizsmeļošs tādu veicinošu pasākumu saraksts, uz kuriem var balstīties, nosakot konkrētās saistības. Izvirzot saistības īstenot konkrētu(-s) prasmju pilnveides un pārkvalifikācijas pasākumu(-s), organizācijām vai partnerībām būtu jāizvēlas attiecīgie veicinošie pasākumi un pēc nepieciešamības tie jāpielāgo un jāintegrē tā, lai tie atbilstu konkrēto saistību saturam. Tām būtu arī jānorāda vismaz viens galvenais darbības rādītājs saistību izpildes uzraudzībai — tas var būt, piemēram, prasmju pilnveides vai pārkvalifikācijas pasākuma dalībnieku skaits.

**Ikvienam pieejamas mūžizglītības kultūras veicināšana**

* Organizācija veicina savu darbinieku prasmes kā sekmīgas darbības pamatu.
* Darba devēji un darba ņēmēji tiek informēti par prasmju pilnveides un pārkvalifikācijas vērtību un sniegtajiem ieguvumiem un tiek motivēti pastāvīgi uzlabot savas zināšanas un prasmes.
* Pasākums tiek veidots darba ņēmēju vajadzībām un kopā ar tiem, un to atbalsta visi vadības līmeņi.
* Ir pieejamas karjeras konsultācijas un karjeras attīstības atbalsts.
* Ir piešķirti atbilstoši finanšu resursi.
* Notiek regulāra uzraudzība un kvalitātes novērtēšana.
* Īpaša uzmanība tiek pievērsta nelabvēlīgā situācijā esošu grupu, tostarp gados vecāku darba ņēmēju un pieaugušo, kam trūkst pamatprasmju, prasmju pilnveidei un pārkvalifikācijai.
* Tiek sniegts atbalsts vadībai un darbiniekiem, lai viņi mācītos un pārvarētu tādus šķēršļus kā laika trūkums, līdzekļu trūkums vai nepietiekama informācija par prasmju pilnveides vai pārkvalifikācijas iespējām.
* Ir izveidoti finansiāli un nefinansiāli stimuli uzņēmumiem nodrošināt darba devēju un darbinieku prasmju pilnveidi un pārkvalificēšanos.
* Mikrouzņēmumiem, maziem un vidējiem uzņēmumiem ir pieejams īpašs atbalsts (piemēram, rīki, pakalpojumi un finansējums), lai radītu un uzturētu mācību kultūru organizācijā gan vadības, gan personāla līmenī.

**Spēcīgu prasmju partnerību veidošana**

* Ir iesaistīts plašs ieinteresēto personu loks — jo īpaši sociālie partneri, apmācības nodrošinātāji, publiskā sektora iestādes, pētnieki, valsts vai privātie nodarbinātības dienesti, tirdzniecības palātas, citas starpniekstruktūras, kā arī nozaru organizācijas.
* Partnerība nozares ekosistēmā ir atvērta visām attiecīgajām ieinteresētajām personām, lai apvienotu zināšanas un resursus, īstenojot konkrētus pasākumus, kas ļaus cilvēkiem saglabāt vai mainīt darbu un atrast jaunas darbvietas.
* Partnerība sadarbojas attiecīgi Eiropas, valsts, reģionālā vai vietējā līmenī.
* Tiek atbalstīta starpnozaru sadarbība starp attiecīgajām partnerībām nozarēs / rūpniecības ekosistēmās.
* Tiek nodrošināta kopīga atbildība, un katrs partneris uzņemas proaktīvu lomu.
* Partnerības dalībnieku vidū norit atklāts dialogs, viņi dalās zināšanās un apmainās ar tām, lai nodrošinātu augstu apmācības piedāvājuma kvalitāti, tostarp skolotāju/pasniedzēju kvalifikāciju un mācību programmu kvalitāti.
* Partnerības darbības pamatā ir pārbaudīti instrumenti, bet tā arī izstrādā inovatīvus risinājumus.

**Prasmju piedāvājuma un pieprasījuma uzraudzība un nepieciešamo prasmju prognozēšana**

* Tiek regulāri uzraudzīts prasmju pieprasījums un (ar darbu saistītu un transversālu) prasmju piedāvājums, un cilvēkiem tiek sniegta skaidra informācija par nepieciešamajām prasmēm.
* Paredzot turpmāk vajadzīgās prasmes, tiek ņemta vērā nepieciešamība atbalstīt digitālo un zaļo pārkārtošanos, kā arī demogrāfisko pārmaiņu sekas.
* Prasmju pieprasījuma un piedāvājuma uzraudzība aptver darbaspēka un uzņēmumu vajadzības pēc prasmēm reģionālā, valsts un Eiropas līmenī.
* Prasmju prognozēšanā ņem vērā straujās pārmaiņas darba tirgū, un tiek sniegta atbilstīga un savlaicīga informācija par vajadzīgajām prasmēm.
* Prasmju prognozēšanā ņem vērā reģionālās, valstu un Eiropas norises.
* Uzraudzības mehānisms seko līdzi vajadzībai pēc prasmēm, kas saistītas ar darbu, un arī pēc transversālām prasmēm un pamatprasmēm.
* Rīcības pamatā ir apzinātās vajadzības pēc prasmēm — gan ar darbu saistītajām prasmēm, gan vispārīgām kompetencēm.

**Cīņa pret diskrimināciju, atbalsts dzimumu līdztiesībai un iespēju vienlīdzībai**

* Ar pasākumu tiek aktīvi veicinātas vienlīdzīgas iespējas neatkarīgi no dzimuma, rases vai etniskās izcelsmes, reliģijas vai pārliecības, invaliditātes, vecuma vai dzimumorientācijas.
* Pasākums nodrošina piekļuvi augstas kvalitātes prasmju pilnveides / pārkvalificēšanās iespējām ikvienam mērķauditorijā neatkarīgi no dzimuma, rases vai etniskās izcelsmes, reliģijas vai pārliecības, invaliditātes, vecuma[[2]](#footnote-3) vai dzimumorientācijas.
* Pasākumā ir iekļauta iegūto prasmju validēšana un atzīšana (arī mikroapliecinājumi).
* Tiek ņemtas vērā cilvēku vajadzības un spējas, tostarp viņu personīgās un profesionālās vajadzības (piemēram, karjeras maiņa pusmūža vecumā).
* Pasākums ir elastīgs, modulārs un, ja iespējams, tiek nodrošināts, izmantojot rīkus (arī digitālos rīkus), kas visiem darbspējas vecuma cilvēkiem nodrošina piekļuvi mācībām.

1. Piemēram, no Eiropas Sociālā fonda Plus, *REACT\_EU*, Taisnīgas pārkārtošanās fonda, programmas “*Erasmus+*”, pamatprogrammas “Apvārsnis Eiropa”, programmas “Digitālā Eiropa”, Eiropas Reģionālās attīstības fonda, programmas *InvestEU* un Modernizācijas fonda. [↑](#footnote-ref-2)
2. Ja vien to nepamato pasākuma būtība, kā tas var būt, piemēram, prasmju pilnveides un pārkvalificēšanās iniciatīvās, kas vērstas uz gados vecākiem darba ņēmējiem vai gados jaunākiem darba meklētājiem. [↑](#footnote-ref-3)