**PATT GĦALL-ĦILIET**

Hemm potenzjal qawwi biex tingħata spinta lill-azzjoni konġunta biex jiġi massimizzat l-impatt tal-investiment fil-ħiliet. Il-politiki u l-azzjonijiet dwar il-ħiliet jinqasmu bejn bosta atturi. Il-kumpaniji, il-ħaddiema, il-fornituri tal-edukazzjoni u tat-taħriġ, l-awtoritajiet nazzjonali, reġjonali u lokali, il-kmamar tal-kummerċ u s-servizzi tal-impjiegi huma fost dawk li jikkontribwixxu biex it-titjib tal-ħiliet u t-taħriġ mill-ġdid isiru realtà. Sforzi konġunti jistgħu jġibu ċarezza lill-individwi u lill-kumpaniji tul il-katina tal-valur, inaqqsu l-ispejjeż u jiffokaw fuq il-prijoritajiet.

Din hija r-raġuni għaliex il-Kummissjoni qed tniedi Patt għall-Ħiliet — impenn u approċċ kondiviż għall-iżvilupp tal-ħiliet. Il-Patt huwa ankrat b’mod sod fil-prinċipji tal-Pilastru Ewropew tad-Drittijiet Soċjali u jappoġġa l-miri tal-Patt Ekoloġiku u t-trasformazzjoni diġitali, kif stabbiliti fil-Komunikazzjoni tal-Kummissjoni “Ewropa Soċjali b’saħħitha għal Tranżizzjonijiet Ġusti”.

Il-Patt għandu l-għan li jimmobilizza u li jinċentiva lill-partijiet ikkonċernati privati u pubbliċi biex jieħdu azzjoni konkreta għat-titjib tal-ħiliet u għat-taħriġ mill-ġdid tal-persuni fl-età tax-xogħol, u, fejn rilevanti, jgħaqqdu l-isforzi fis-sħubijiet.

**Sħubija fil-Patt:**

* + - 1. Il-partijiet ikkonċernati kollha li jingħaqdu mal-Patt jiffirmaw il-Karta u l-prinċipji ewlenin tagħha, li jaqblu li jirrispettaw u jħarsu.
      2. Il-Firmatarji tal-Patt huma mistiedna jsarrfu l-impenn tagħhom f’impenji konkreti dwar it-titjib tal-ħiliet u t-taħriġ mill-ġdid. L-impenji jridu jkunu konformi mal-prinċipji ewlenin u jistgħu jinbnew madwar għadd ta’ “faċilitaturi” li juru modi konkreti ta’ implimentazzjoni tal-prinċipji differenti.
      3. L-impenji jiġu mmonitorjati minn tal-anqas indikatur ewlieni wieħed tal-prestazzjoni, pereżempju l-għadd ta’ persuni li jieħdu sehem fit-titjib tal-ħiliet jew fit-taħriġ mill-ġdid.

**Prinċipji ewlenin tal-Karta:**

1. Il-promozzjoni ta’ kultura ta’ apprendiment tul il-ħajja għal kulħadd
2. Il-bini ta’ sħubijiet tal-ħiliet b’saħħithom
3. Il-monitoraġġ tal-provvista/tad-domanda tal-ħiliet u l-antiċipazzjoni tal-ħtiġijiet b’rabta mal-ħiliet
4. Il-ħidma kontra d-diskriminazzjoni u favur l-ugwaljanza bejn il-ġeneri u l-opportunitajiet indaqs

**Il-Patt jista’ jiġi implimentat minn:**

* Kumpaniji individwali jew organizzazzjonijiet privati jew pubbliċi oħra
* Sħubijiet reġjonali jew lokali
* Sħubijiet industrijali jew transsettorjali

**Appoġġ taħt il-Patt:**

Mill-2021, il-Kummissjoni se tappoġġa lill-firmatarji tal-Patt permezz ta’ servizzi ddedikati:

1. **Hub ta’ network**, inklużi: l-appoġġ għas-sejbien ta’ sħab u l-ewwel laqgħat tas-sħubijiet; il-konnessjoni mal-għodod eżistenti tal-UE, pereżempju l-Europass, il-Panorama ta' Ħiliet, il-EURES u n-Network tas-Servizzi Pubbliċi tal-Impjiegi; il-promozzjoni tal-attivitajiet tal-membri tal-Patt.
2. **Ċentru tal- għarfien**, li jinkludi: webinars, seminars, attivitajiet ta’ apprendiment bejn il-pari; aġġornamenti dwar il-politiki u l-istrumenti tal-UE; informazzjoni dwar il-proġetti, l-istrumenti ta’ għodod u l-aħjar prattiki
3. **Ċentru ta’ gwida u ta' riżorsi**, inkluż: aċċess għal informazzjoni dwar il-finanzjament rilevanti tal-UE; gwida għall-identifikazzjoni tal-possibbiltajiet finanzjarji; il-faċilitazzjoni tal-iskambju bejn il-membri tal-Patt u l-awtoritajiet nazzjonali/reġjonali.

Il-finanzjament globali tal-UE, jiġifieri l-Faċilità għall-Irkupru u r-Reżiljenza u l-istrumenti ta’ finanzjament rilevanti taħt il-Qafas Finanzjarju Pluriennali ta’ bejn l- 2021 u l-2027[[1]](#footnote-2) jista’ jappoġġa l-Patt u għandu jintuża bis-sħiħ.

**KARTA**

**PREAMBOLU**

Wara li kkunsidrajna l-**Pilastru Ewropew tad-Drittijiet Soċjali**, li huwa l-boxxla tal-UE għal irkupru soċjali u inklużiv, u għal tranżizzjonijiet ġusti lejn in-newtralità klimatika u l-Ewropa diġitali;

Billi nirrikonoxxu li l-**ekonomija diġitali** tal-lum u ta’ għada jrid ikollha l-poplu fil-qalba tagħha;

Billi nfakkru li bil-**Patt Ekoloġiku Ewropew**, l-Ewropa wriet l-ambizzjoni tagħha li ssir l-ewwel kontinent b’newtralità klimatika sal-2050;

Billi nappoġġaw l-**Istrateġiji industrijali u tal-SMEs** b’sisien sodi fis-Suq Uniku, li jippermettu lin-negozji jinnovaw u jiżviluppaw teknoloġiji ġodda, jagħtu spinta liċ-ċirkolarità u joħolqu swieq ġodda;

Billi nemmnu bil-qawwa li l-ħiliet huma essenzjali kemm għan-nies kif ukoll għall-kumpaniji biex jaħtfu l-opportunitajiet għal aktar impjiegi u għal impjiegi aħjar, kif ukoll għat-tkabbir u għall-kompetittività, kif stipulat fl-**Aġenda għall-Ħiliet għall-Ewropa** għall-kompetittività sostenibbli, il-ġustizzja soċjali u r-reżiljenza;

Billi nifhmu r-rwol importanti tal-kumpaniji u s-sħab soċjali fl-identifikazzjoni tal-ħtiġijiet b'rabta mal-ħiliet u fl-appoġġ għall-iżvilupp tal-ħiliet rilevanti;

Billi nenfasizzaw l-importanza tad-djalogu soċjali fil-kontribut għat-titjib tal-ħiliet u t-taħriġ mill-ġdid b’suċċess fl-Ewropa u billi nirrispettaw bis-sħiħ is-sistemi nazzjonali, ir-rwol tas-sħab soċjali u l-ftehimiet kollettivi;

Billi nenfasizzaw il-benefiċċji tal-kooperazzjoni u tal-iskambju bejn u fost il-kumpaniji, il-ħaddiema u l-awtoritajiet reġjonali u lokali;

Billi nirrikonoxxu li l-pandemija tal-COVID-19 affettwat serjament lis-soċjetajiet u lill-ekonomiji tagħna, u nuru l-importanza tas-solidarjetà tal-UE u azzjoni rapida lejn irkupru ġust u reżiljenti;

**Aħna nilqgħu l-Patt għall-Ħiliet** li nbeda mill-Kummissjoni Ewropea biex jiġi mobilizzat sforz konġunt fost is-sħab privati u pubbliċi għal investiment ta’ kwalità fil-ħiliet għall-persuni kollha fl-età tax-xogħol madwar l-Unjoni, **u għandna nirrispettaw u nżommu l-prinċipji ewlenin li ġejjin**:

1. **Il-promozzjoni ta’ kultura ta’ apprendiment tul il-ħajja għal kulħadd**
2. **Il-bini ta’ sħubijiet tal-ħiliet b’saħħithom**
3. **Il-monitoraġġ tal-provvista/tad-domanda tal-ħiliet u l-antiċipazzjoni tal-ħtiġijiet b’rabta mal-ħiliet**
4. **Il-ħidma kontra d-diskriminazzjoni u favur l-ugwaljanza bejn il-ġeneri u l-opportunitajiet indaqs**

Lista ta’ firmatarji

**BINI TA’ IMPENJI KONKRETI**

Minbarra li jirrispettaw u jiddefendu l-prinċipji ewlenin, il-firmatarji tal-Patt għall-Ħiliet huma mħeġġa bil-qawwa biex iressqu impenji konkreti biex jimplimentaw l-azzjoni(jiet) għat-titjib tal-ħiliet jew għat-taħriġ mill-ġdid, u b’hekk iwettqu l-prinċipji ewlenin tal-Patt. Dan jista’ jsir b’modi differenti, skont il-kuntest, l-ekosistema industrijali u t-tip ta’ organizzazzjonijiet involuti, kemm jekk ikunu kumpaniji individwali jew organizzazzjonijiet oħrajn, jew sħubijiet.

Din li ġejja hija lista indikattiva u mhux eżawrjenti ta’ faċilitaturi li jistgħu jappoġġaw l-iżvilupp ta’ impenji konkreti. Meta jipproponu impenn, b’azzjoni/azzjonijiet konkreti ta’ titjib tal-ħiliet u ta’ taħriġ mill-ġdid, l-organizzazzjonijiet jew is-sħubijiet għandhom jagħżlu l-faċilitaturi rilevanti, u jadattawhom u jintegrawhom kif xieraq biex jaqblu mal-kontenut tal-impenn tagħhom. Għandhom jindikaw ukoll tal-anqas indikatur ta’ prestazzjoni ewlieni wieħed għall-monitoraġġ tal-impenn, pereżempju l-għadd ta’ persuni li jieħdu sehem fl-azzjoni ta’ titjib tal-ħiliet jew ta’ taħriġ mill-ġdid.

**Il-promozzjoni ta’ kultura ta’ apprendiment tul il-ħajja għal kulħadd**

* L-organizzazzjoni tippromwovi l-ħiliet tan-nies tagħha bħala essenzjali għas-suċċess tagħha.
* L-impjegaturi u l-ħaddiema huma konxji mill-valur u mill-benefiċċji tat-titjib tal-ħiliet u t-taħriġ mill-ġdid u huma mmotivati biex itejbu b’mod kostanti l-għarfien u l-ħiliet tagħhom.
* L-azzjoni hija żviluppata għall-ħaddiema u magħhom, u hija appoġġata mil-livelli kollha tal-maniġment.
* Huma disponibbli gwida u appoġġ għall-iżvilupp tal-karriera.
* Jintużaw riżorsi finanzjarji xierqa.
* Isiru b’mod regolari monitoraġġ u valutazzjoni tal-kwalità.
* Tingħata attenzjoni speċjali lit-titjib tal-ħiliet u lit-taħriġ mill-ġdid ta’ gruppi żvantaġġati inklużi ħaddiema aktar anzjani u adulti li qed ibatu fil-ħiliet bażiċi.
* Hemm appoġġ għall-maniġment u għall-persunal biex jitgħallmu u biex jegħlbu l-ostakli bħan-nuqqas ta’ ħin, ta’ fondi jew ta’ informazzjoni dwar l-opportunitajiet ta’ titjib tal-ħiliet jew ta’ taħriġ mill-ġdid.
* Hemm inċentivi finanzjarji u mhux finanzjarji għall-kumpaniji biex jipprovdu titjib tal-ħiliet u taħriġ mill-ġdid lill-impjegaturi u lill-persunal.
* Huwa disponibbli appoġġ dedikat (pereżempju għodod, servizzi u finanzjament) għal kumpaniji mikro, żgħar jew ta’ daqs medju biex tinħoloq u tiġi sostnuta kultura ta’ apprendiment fl-organizzazzjoni kemm għall-maniġment kif ukoll għall-persunal.

**Il-bini ta’ sħubijiet tal-ħiliet b’saħħithom**

* Firxa wiesgħa ta’ partijiet ikkonċernati huma involuti, b’mod partikolari s-sħab soċjali, il-fornituri tat-taħriġ, l-awtoritajiet pubbliċi, ir-riċerkaturi, is-servizzi pubbliċi jew privati tal-impjiegi, il-kmamar tal-kummerċ u korpi intermedjarji oħra, u organizzazzjonijiet settorjali.
* Is-sħubija f’ekosistema industrijali hija miftuħa għall-partijiet ikkonċernati rilevanti kollha biex jippuljaw l-għarfien espert u r-riżorsi lejn azzjonijiet konkreti li jippermettu lin-nies iżommu, ibiddlu u jsibu impjiegi ġodda.
* Is-sħubija tikkoopera fil-livell Ewropew, jew nazzjonali, jew reġjonali jew lokali, kif xieraq.
* Il-kooperazzjoni transsettorjali hija appoġġata bejn is-sħubijiet rilevanti fis-setturi/fl-ekosistemi industrijali.
* Ir-responsabbiltà kondiviża u r-rwol proattiv ta’ kull sieħeb huma żgurati.
* Il-membri tas-sħubija għandhom djalogu miftuħ, u jaqsmu u jiskambjaw l-għarfien biex jiżguraw il-kwalità għolja tal-offerta ta’ taħriġ inkluża l-kwalità tal-għalliema/ta’ min iħarreġ u tal-programmi ta’ taħriġ.
* Is-sħubija tibni l-azzjoni tagħha fuq għodod ittestjati iżda tiżviluppa wkoll soluzzjonijiet innovattivi.

**Il-monitoraġġ tal-provvista/tad-domanda tal-ħiliet u l-antiċipazzjoni tal-ħtiġijiet b'rabta mal-ħiliet**

* Id-domanda għall-ħiliet u l-provvista ta’ ħiliet (relatati mal-impjieg u trasversali) jiġu mmonitorjati regolarment u l-ħtiġijiet b'rabta mal-ħiliet jiġu kkomunikati b’mod ċar lill-individwi.
* L-antiċipazzjoni tal-ħiliet tqis il-ħtieġa li t-tranżizzjonijiet diġitali u ekoloġiċi jiġu appoġġati u l-konsegwenzi tat-tibdil demografiku.
* Il-monitoraġġ tad-domanda u tal-provvista tal-ħiliet iħares lejn il-ħtiġijiet b'rabta mal-ħiliet għall-forza tax-xogħol u l-kumpaniji fil-livell reġjonali, nazzjonali u Ewropew.
* L-antiċipazzjoni tal-ħiliet tinkludi l-bidliet mgħaġġla fis-suq tax-xogħol u tipprovdi informazzjoni rilevanti u f’waqtha dwar il-ħtiġijiet b'rabta mal-ħiliet.
* L-antiċipazzjoni tal-ħiliet tqis l-iżviluppi reġjonali, nazzjonali u Ewropej.
* Il-mekkaniżmu ta’ monitoraġġ jinkludi mhux biss il-ħtiġijiet relatati mal-impjiegi iżda wkoll il-ħtiġijiet b’rabta mal-ħiliet trasversali u bażiċi.
* L-azzjoni hija mibnija fuq il-ħtiġijiet b’rabta mal-ħiliet identifikati, kemm il-kompetenzi relatati mal-impjiegi kif ukoll dawk personali.

**Il-ħidma kontra d-diskriminazzjoni u favur l-ugwaljanza bejn il-ġeneri u l-opportunitajiet indaqs**

* L-opportunitajiet indaqs jiġu promossi b’mod attiv permezz tal-azzjoni, irrispettivament mill-ġeneru, mill-oriġini razzjali jew etnika, mir-reliġjon jew mit-twemmin, mid-diżabilità, mill-età jew mill-orjentazzjoni sesswali;
* L-azzjoni tipprovdi aċċess għal opportunitajiet ta’ titjib tal-ħiliet/ta’ taħriġ mill-ġdid ta’ kwalità għolja għal kulħadd fil-popolazzjoni fil-mira, irrispettivament mill-ġeneru, mill-oriġini razzjali jew etnika, mir-reliġjon jew mit-twemmin, mid-diżabbiltà, mill-età[[2]](#footnote-3) jew mill-orjentazzjoni sesswali.
* Il-validazzjoni u r-rikonoxximent tal-ħiliet miksuba (inkluż il-kredenzjali mikro) huma inkorporati fl-azzjoni.
* Jitqiesu l-ħtiġijiet u l-kapaċitajiet tal-individwi, inkluż il-ħtiġijiet personali u vokazzjonali tagħhom (pereżempju bidla fil-karriera ta’ nofs il-ħajja);
* L-azzjoni hija flessibbli, modulari u meta possibbli pprovduta permezz ta’ għodod (inklużi għodod diġitali) li jiżguraw aċċess għall-apprendiment għall-persuni kollha fl-età tax-xogħol.

1. Bħall-Fond Soċjali Ewropew Plus, ir-REACT\_EU, il-Fond għal Tranżizzjoni Ġusta, l-Erasmus+, l-Orizzont Ewropa, l-Ewropa Diġitali, il-Fond Ewropew għall-Iżvilupp Reġjonali, l-InvestEU u l-Fond għall-Modernizzazzjoni. [↑](#footnote-ref-2)
2. Sakemm ma jkunx iġġustifikat min-natura tal-azzjoni, pereżempju l-inizjattivi tat-titjib tal-ħiliet u ta’ taħriġ mill-ġdid immirati lejn ħaddiema aktar anzjani, jew lejn rekluti iżgħar. [↑](#footnote-ref-3)